**אמנון ארבל מראיין את קפסי רות גוטפרוינד ביום הולדתה ה-100**

**ינואר 2022**

**תמלול נירה פנסו**

**00:00 סידורים לקראת ההקלטה**

**קפסי**: יש לי טונות של צילומים עוד מהמלחמה, סבא היה רופא בצבא. ואבא שלי היה...נפצע וקיבל מהקיסר שתי מדליות. ויש אצל אבנר צילום שאבא עם שתי המדליות. והמצחיק שהוא התחיל בן 18 כמתנדב במלחמת עולם הראשונה. הוא יצא בגיל 14 וחזר בן 18.

מדברת לנעמי גבאי: אני נחשבת לניצולת שואה. אני הסתובבתי שנה כי לא היה לי איפה, את הבית שלנו לקחו. נסעתי לעיר נמל, גנואה, לבד לבד בקרון. בלילה באו חיילים, הם עברו אותי רק ככה... בבוקר מישהו הביא אותי לאנייה. אניית משא – אספריה. אני זוכרת את השם. אספריה. עם האנייה נסענו לאלכסנדריה, שם נתנו לנו להסתתר, כי זה...

**נעמי גבאי**: מי זה לנו?

**קפסי**: היו שם עוד אנשים, אבל הייתי לבד.

**נעמי גבאי**: ולא דיברת אתם?.

**קפסי**: דיברתי עם יוסף יעקובוביץ.

**נעמי גבאי**: אה, וואלאק...

**קפסי**: אני יכולה לספר בוודאי ימים. הראש מתפוצץ. יוסף – איך מצאתי אותו?

זה היה באפריל, בבוקר הים היה כזה (סער) ואנחנו הקאנו. אז במקום להקיא רצתי למעלה ולקחתי אוויר. אז פגשתי את יוסף. הוא אמר לי – אימא אמרה לי לשבת למטה, בגלל שזה לא כשר עם הנקניק ועם הלחם...

אולי אתם רוצים מים?

**אמנון**: שבי, שבי.

מתארגנים ומשוחחים מחוץ לעניין.

**נעמי גבאי**: אני ממש מתרגשת... מאה שנה, זה לא צחוק.

**אמנון**: חשוב לנו לשמוע מה את אומרת

**קפסי**: אז באלכסנדריה הסתתרנו, ואז נסענו לחיפה.

**05:40**: (עוד סידורי בימוי)

**נעמי גבאי**: הנה דיני באה, היא רוצה שתשמעי מה שיש לה לספר.

**קפסי**: אני לוטה מבית קרפלוס, אני תמיד רוצה שפעם יכתבו על האבן שאני מבית קרפלוס.

**אמנון**: ברור, זה השם של אבא שלך.

**קפסי**: אתה יודע שיש לי עץ יוחסין דרך כל החדר? אתה ראית את זה פעם? אני חושבת שזה כדאי לך לראות. אני האחרונה מהשושלת.

**אמנון**: ספרי לי על התקופה שלפני. איך בכלל נהיית ציונית?

**קפסי**: אני לא הייתי ציונית. זאת שאלה פנטסטית. אני באה מעיירה פצפונת, 5000 תושבים, ושמה היו רק בתי ספר... כשהגעתי לגיל מסוים אבא העביר אותי לגימנסיה ב.. (?) אני הרגשתי שם מאוד טוב, למרות שהיינו שלושה יהודים עם 800 גרמנים. עשו לנו את המוות. תמיד אם זה הגיע למשהו, אני זוכר שנתנו לי שיר מאוד יפה שנתנו לי להרצות לפני כל האלה. ואני גם עזרתי להם בכימיה. אני הייתי גרמניה. אם לא היה בא כל הפקאקן הייתי שם בבית.

היה יום אחד שצריך היה לצאת משם כי אי אפשר היה יותר., אז אבא חיפש בשבילי מקום בכפר...

**אמנון**: בת כמה היית?

**קפסי:** זה היה עוד בבית ספר. בית ספר מיוחד שקיבלתי בפרוטקציה. זה היה בפראג, הראשון שהיה בצ'כיה בכלל, בית ספר לבנות, חקלאי, עם עבודת בית, חדיש-חדש, **ומסריק** היה ביחסים מאוד טובים עם המנהלת. ראו שהוא תמך. שמה למדנו גם תכנון גנים. והיו לנו גם שיעורים בטכניון בפראג. טוב, את כל זה לא הבאתי אתי אבל אני נורא אהבתי את בית הספר. כל הבנות הצ'כיות של האיכרים מהאזור. הייתה גם כוונה לבית הספר הזה: אז הייתה מודה באנגליה שהתחילו לעשות גנים גדולים, והצטרכו בנים ובנות שידעו את זה, זה היה יצוא מצוין, שלחו את הבנות. טוב, זה נושא אחר..

**אמנון:** ואיך נהיית ציונית?

**קפסי**: היה לי חבר מאוד טוב.. נחזור. האח שלי היה העלית של ציוני צ'כיה. דרך אגב הו כתב לי כבר כמה מילים בערבית, וידע עברית.

**אמנון**: הוא חי בארץ?

**קפסי**: הוא נספה באושוויץ. התחילו הבעיות לנסות לברוח וככה, הוא שלח לי את החבר שלי, את צבי, וישבנו ככה... אני רואה את עצמנו. הוא הביא לי ניירת בשביל לנסוע. אז היה נורא קשה להשיג סרטיפיקט. זה היה הזמן שהנרייטה סאלד סידרה לבנות כמוני, אם היה מזל, ניירות. אז הוא בא ודיבר אתי וזה וזה, ולבסוף לקחתי את הניירות וקרעתי אותם. תתאר לך...

**אמנון**: לא רצית לנסוע?

**קפסי**: לא רציתי לנסוע, היה לי בפעם הראשונה כל כך טוב. הייתי כל הזמן בבתי ספר גרמניים והם קיבלו אותי ככה. הייתי תלמידה כל כך טובה, וחברותית, תוך שלושה חודשים קיבלתי..

ההורים בינתיים ברחו. אנחנו גרנו על הגבול בסודטים.

**אמנון**: אתם גרתם בסודטים?

**קפסי:** בסודטים, ממש מול שלזיה היו כמה קילומטרים מאתנו. אנחנו טיילנו את זה. הגרמנים נכנסו ככה, בלי מלחמה, תפשו את המקום, לקחו לאבא את הכול, את החנות, את הבית, את האוטו החדש, ואמרו לו, יש לך 24 שעות. מה שאתה יכול לקחת – תיקח. וזהו. אבא בינתיים חלה באולקוס ואז לא היה לנו שום קשר. אני ידעתי שההורים ברחו ובינתיים הייתי בפראג, וזה היה לי מאוד טוב. יום אחד יפה אבא הופיע, נתן לי טיפ'לה כסף, לא רצה להשאיר אותי ריקה, אמר יפה שלום אבל לא אמר כלום. לא אמר מה לעשות ומה לא לעשות. בינתיים הגיעו הגרמנים לפראג. פראג התמלאה דגלים, ומנהלת בית הספר, כל כך אהבתי אותה, באה אלי באופן פרטי ואמרה, תראי, אני לא יכולה להחזיק אותך יותר. את צריכה ללכת הביתה. היא לא אמרה לי איפה הבית. משם התחלתי לחפש. אמרו לי שההורים ברחו למרכז מורביה.

אמרתי קודם שאבא חלה אבל כששוב הבריא הם חיפו במורביה מקום אבל הכול היה כבר תפוס. היהודים תפסו הכול. אז מצאו איזה בית, כל כך רע, הבית שימוש היה בחצר, אבא ניסה עוד קצת דברים למכור, מה שהצליח לקחת, לא יודעת כמה הוא הצליח. אז קיבלתי הודעה שיש כנס ב... ונסעתי. הכול לא היה פשוט בגלל זה שלא נסעתי עם מזוודה לזה. כמו שהייתי אבא לקח אותי, היה חושך, תשע בערב, הביא אותי עד לדלת. רק אבא. אנחנו אפילו לא דיברנו. לא נפרדנו. אני נכנסתי בפחד. אני זוכרת שהייתי לבד, יכול להיות שהיה עוד מישהו, אתה יודע, בזמנים מסוימים.

ואז נסענו כל הלילה מפראג לגנואה, כמו שסיפרתי קודם.

**אמנון:** ואז עלית על האנייה והגעת לישראל...

**קפסי:** מישהו העביר אותנו. בסוף התברר שגם יוסף היה על האנייה הזאת. אבל זה לא היה מאורגן.

**אמנון:** וכשהגעת לארץ, מה היה?

**קפסי:** זה היה מצוין. אז הייתי בחיפה, מחיפה לקחו אותנו באוטובוס לתל אביב, בתל אביב היה מוסד שדאג לבנות. הייתי בין הרבה בנות, היה לי מאוד רע, ואז היה לי המזל הגדול שלי, שלקחו אותי לתלפיות. תלפיות היה מוסד מאורגן, מסודר, למדנו גם לעבוד וגם ללמוד. למדנו הכול, היה מדריך אחד יוצא מן הכלל לטיולים, עשינו טיולים ענקיים. נסענו פעם אחת עד לים המלח.. אני אזכר. זה היה מאוד יפה. הלכנו להר הורדוס. בית הספר שלנו היה על גבעה עם ירידה למדבר יהודה. קרוב לארמון הנציב. שמענו כמה פעמים ביום את החצוצרות של הבריטים. בית הספר היה נהדר, נתן לנו המון, סיימנו אותו, קיבלתי תעודה. היפה היה שמלא-כלום הגעתי לתעודה. היו שתי כיתות: כיתה אחת פולנית, הם היו הראשונים שהגיעו, והצ'כים, זה אנחנו. ולמדתי כל כך טוב שהייתי היחידה מהכיתה שלמדה איתות. אימא שלך (בינה) לא למדה איתות.

מהאיתות, כשהגעתי לשדה נחמיה הייתה הנוקטה, ולא היה שום קשר חיצוני. הקשר היחיד היה האיתות. אריה גל היה כל ערב שם, כי יכולנו רק בערב לאותת, משום שזה היה עם פנס. זה היה הקשר היחיד, אריה ואני אותתנו. זה הדבר הראשון שעשיתי פה.

**אמנון:** בואי רגע נחזור לתלפיות: איך עברת לגרעין הצ'כי?

**קפסי:** זה קרה פשוט.

**אמנון:** אבל איך מצאתם אותם?

**קפסי:** אספר לך: ללאה נויווירט היה חבר במעלה החמישה. שם הייתה קבוצת בנים. כשגמרנו את בית הספר הצטרכנו לאיזה מקום להצטרף אז הלכנו אתם.

**אמנון**: ושם הכרת את גוטרא?

**קפסי:** לא שם אבל בדרך, הוא היה בתוך הקבוצה. גם אריה פישמן, וחנן נויווירט, שהיה החבר של לאה, ורפי רייס. אחר כך אספר על רפי רייס.

**אמנון:** וישראל יערי?

**קפסי**: תן לי לחשוב, הוא לא בלט. הוא אחר כך היה אתנו אבל אני לא יכולה להכניס אותו לקבוצה הזאת.

**אמנון:** רצית להגיד משהו על רפי רייס.

**קפסי:** אני מקדימה. אכניס את רפי יותר מאוחר.

**אמנון:** אוקי.

**קפסי:** אני תכף מסיימת כי הראש... רפי רייס היה אישיות. אם מישהו רב – רפי הלך אתו לטיל ופייס. אני רואה אותו ללכת עם ילדה שבכתה והכול היה חד וחלק.

בגמר בית הספר התקבלנו ברמת דוד. היה שם קיבוץ. קראו לו עיינות. אני אקצר, זה יהיה מאוד צבעוני, היה מאוד כיף. אני לא יודעת אם גם עבדנו. שם חילקו אוהלים, רפי, בינה ואני קיבלנו את האוהל של השייח. חבל שאין צילומים. הוא היה ענק, לפחות גבוה כמו פה, עם המון ציורים מסביב, מאוד סימפטי ונחמד. גם רפי היה סימפטי. (צוחקת.)

רפי עבד ברפת, סיים ב-5 בבוקר לעבוד והביא שמנת בשבילנו, וזאבקו הביא ביצים. והם עשו ארוחה כל בוקר בחמש, מה זה... (צחוק גדול) זאבקו גנב את השמנת!

**אמנון**: רפי גנב את השמנת וזאבקו גנב את הביצים.

**קפסי:** כן. אלה הם היו הדברים הנחמדים.

רפי התגייס לצנחנים שיצאו לחו"ל ואז היו בעיות. לא היו לו בגדים. ההורים של גוטרא היו מאוד עשירים. אימא של גוטרא שלחה לו בגדים. אני באה מחנות של בגדים, אבל דברים כאלה לא ראיתי. חליפה משנטי? אני עוד זוכרת את הבגדים, כמותם לפני ואחרי לא ראיתי. וגוטרא נתן לרפי שתי חליפות, אני אפילו זוכרת מה, והתאימו את זה לרפי והוא נסע.

עברו הרבה-הרבה מים, רפי לא חזר אבל הבגדים חזרו. מישהו החזיר לגוטרא את הבגדים. חליפה אחת הוא רצה להחזיר לעצמו ולהתאים בחזרה, והוא פתח את זה, ובתיקון הוא גילה מפה ממשי, בלי עובי. וגם סכין גילוח.

**אמנון**: מסורית.

**קפסי:** מסורית. ז"א נתנו לו דברים להינצל, מה שלא קרה. אבל לאן שזה הלך אני לא יודעת, היו אנשים שעסקו בזה.

**אמנון:** וואו, זה סיפור.

**קפסי:** אחר כך, גלשתי, אני אקצר.

עבדתי במטבח. ביום הראשון עשיתי כופתאות-לחם, עוד ברמת דוד. היו שני בוסים, אחד גדול אחד קטן, אכלו פעם אחת, מאז יום-יום היה לי ג'וב לעשות כופתאות מטוגנות עם ביצה בשביל הבנים.

אז הגיע הגשם וכבר לא היינו באוהל. מהאוהל העבירו אותנו ללולים ריקים ומשם התחילו להתקשר עם שדה נחמיה. היו תמיד אנשים שיותר התקשרו מאשר עבדו. אבל זה לא נורא. זה טוב שהם היו, כי אחרת לא היה עם מי להתקשר. עכשיו משהו מאוד חשוב – באה בקשה מהתנועה מנווה איתן בעמק בית שאן. היה קיבוץ של 30 איש ולכולם הייתה גריפא, וביקשו עזרה. אז מי הלך? גוטרא, ואני, מיכאל ולאה הוטר, זאבקו עם אניטה, כל אלה הלכו ולא ידעו מה שמחכה להם. אני אגיד שזה היה עוד יותר גרוע משדה נחמיה. להם היה מזל –הם באו לשדה נחמיה לבוץ. אבל שם לא היה לנו כלום! קיבלנו אוהל שנזלו ממנו מים והמזרון היה עם קלחים.

**אמנון:** קלחים של תירס?

**קפסי:** כן, וכל ערב הלכנו לסדר תא הקלחים בתוך המזרון. הייתי שם 3 שבועות, היתר הלכו בינתיים כבר לשדה נחמיה. פה משהו נגמר. זאת אומרת – התחיל.

**אמנון:** תמשיכי איפה שהתחיל.

**קפסי**: טוב, זה שלא היה כלום אי אפשר לצייר וגם לא לספר. מישהו כתב, אני לא קראתי, אף פעם לא רציתי לקרוא משאנשים כתבו. אז מישהו כתב שהיה חדר לחם ושם היה ריבה. אז אמרתי לדיני – מה שלא יהיה לא הייתה ריבה.

**אמנון:** אני דווקא כן זוכר את חדר הלחם עם הריבה. אז זה כנראה היה בשנות ה-50 שהיה לחם עם ריבה.

**קפסי:** אני מדברת על 1942. בכל אופן היו לנו העודפים של הצבא האנגלי. כי היו לנו עוד 8 שנים שלטון אנגלי. היה "טי-טיים" וסוליות משמיש. אחר כך כתבו על הספרטור, שעשה שמנת, סיפרו שקיבלו אותו בשביל המטבח החדש. אני הייתי אקונומית אז. כל בוקר בחמש הלכתי להרמן, הרמן שפך את החלב לתוך הספרטור ויצאה למטה שמנת. את זה הלכתי לחלק על הצלחות העקומות: כף אחת שמנת, 7 זיתים, וכנראה שהיה לחם עם זה. זה היה מאוד...

**אמנון**: זה היה ארוחת בוקר?

**קפסי**: אני מתקנת פה את מי שכתב שספרטור הגיע למטבח חדש. זה הגיע למטבח שלא היה מטבח, זה בעצם עמד ברפת, ואת השמנת אני הבאתי.

**אמנון:** את הספרטור ברפת גם אני זוכר.

**נעמי:** ואח"כ הספרטור הגיע למטבח? כשהיה מטבח?

**קפסי:** אני פה תקועה.. בקיצור התפקידים שעשיתי, מה שזוכרת, נכנסתי לקיבוץ והייתי טבחית. הייתי על יד בלהה כהן וברכה ון אמרונגן. שתי הולנדיות שעבדו פה ואני מסירה בפניהן את הכובע שהחזיקו מעמד. אני זוכרת מקום שחור, בלי רצפה, עמדנו בבוץ, באתי בינואר יחד עם רות. ובאמצע עמדו כיריים ענקיים ופלטה ענקית שאפשר להוריד. על זה יכולת לבשל. היה גם סיר אחד גדול שגם יכולת לכסות. וגם היה עוד משהו יצא מן הכלל שכדאי לציין, הייתה גם רחל הוימן, אני נורא רוצה שהיא תהיה רשומה כי היא הוסיפה המון. היא הייתה האקונומית הראשונה. ברכה ובלהה ברגע שהגיעו הפיצויים הן הסתלקו. הפיצויים מהולנד הגיעו מוקדם יחסית, כי ההולנדים רצו מהר להיפטר מהכסף הזה. כל ההולנדים פתאום עזבו, למה הם עזבו? הם לא סיפרו, אבל עשיתי אחד ועוד אחד והבנתי שהיה להם המון כסף. איפה הייתי?

**אמנון**: היית במטבח עם רחל הוימן.

**קפסי**: לרחל הוימן היה רעיון גאוני: לקחה ארגז עם מכסה מתרומם, ולקחה סיר לבישול אורז, שנכנס בתוך הארגז, ומילאה בקש מסביב. הרתחנו את האורז בסיר, הכנסנו לארגז, כיסינו ובצהרים היה לנו סיר עם אורז מוכן. אתה לא מתפלא שאני זוכרת את זה?

**אמנון**: אני מוקסם. באנו להקשיב לך.

**קפסי**: יש עוד הרבה. אתה לא תוכל להספיק.

**נעמי**: אילו תפקידים עשית בקיבוץ?

**קפסי**: קודם כל מטבח – עזרתי להם, אח"כ הייתי אקונומית, עד הצנע. בזמן של דב יוסף לא היה כלום. אז חילקו. המטבח קיבל לפי מספר נפשות. חילקו סוכר. אימא של פרומט ישבה על כיסא וחילקה פעם בחודש כוס סוכר לכל משפחה. והיא גם רעדה, אז עוד נשפך מזה. תוסיף את זה כי צחקנו על זה. לא היה אוכל.

זה היה זמן, למשל זאבקו, היו לו קשרים בדווארה עם איזה ערבי, והוא הביא את הביצים. הוא היה כל כך הגון וישר, ודאג לנו גם לדברים כאלה. אני זוכרת שהייתי אקונומית ופעם אחת קיבלנו חצי פרה בלי עור. עזבתי את הכול בבית והלכתי, זאבקו גם כן בא, חילקנו את זה למנות ושמנו בכדי חלב, ושתי בחורות סחבו אותם עד לבניאס לקירור. באתי הביתה ובינתיים נשרפה לי הכוננית ושרשרת אלמוגים נשרפה בגלל ששכחתי שיש לי משהו על האש. אבל עברנו דברים הרבה יותר קשים.

**אמנון**: עוד סיפורים מהתקופה?

**קפסי**: זה סיפור מאוד חשוב, כי בכלל השתמשנו בבניאס בתור מקרר. כי לא היה מקרר. והיה נורא חם. כל מה שרצו לקרר, מרק פירות למשל, הכול בכדי החלב.

**אמנון**: זוכרת את הפינוי לחיפה במלחמת השחרור?

**קפסי**: על זה אני כועסת כי לא מציינים את זה מספיק. אני אספר: יום אחד יפה באמצע המלחמה גוטרא שכב במארב בתל עזזיאת עם כמה חברים, לשמור על השיירה שעלתה ולהגן עליהם. אני עבדתי אז במטבח ילדים שלא היה במטבח הבנוי. זו הייתה סוכת עץ שהיה בה מקום מדויק לפרימוס ולשני אנשים לעבוד. הגיע זאב שוהם, מפקד המקום ואמר לי – את אורזת את הכול ואת הלילה נוסעת. וכך היה. ארזתי, וגוטרא בחוץ, מה יהיה עם הדברים שלנו? היה לי סיכום עם זאב – באתי הביתה וכל הדברים שלי היו ארוזים. זאבקו הלך אלי הביתה וסידר לי את הדברים. הוא תמיד היה איפה שצריך להיות. היו שני אוטובוסים עם 140 נפשות, חלק תינוקות ונשים בהריון. נסענו כל הלילה, בלי אור, כך שבשש בבוקר הגענו לחיפה. הגענו לבית מפואר, משיש, אתם מכירים אותו, הוא עוד עומד

**אמנון**: רחוב הגפן

**קפסי**: תמיד אני עומדת שם. הכול היה על המכוניות, התחילו לפרוק את המיטות, זה היה כמה קומות. ואנחנו התחלנו לבשל. לא אספר את הדברים הקטנים כי הם לא חשובים – היה דבר אחד מאוד חשוב. כל בוקר בשש הגיע אוטו-משא עם חבר גבעת חיים והביא לנו הכול. ז"א היינו מסודרים עם אוכל. היה לנו ירקות, לחם, כל בוקר בשש במשך שלושה חודשים יום יום הוא הגיע והביא.

להוסיף עוד משהו, לא היה מטבח, הסתדרנו מתחת למדרגות. ואחר כך את הסירים הכבדים סחבנו למעלה. רות שלח התנדבה ובאה לעבוד אתי.

היה שם מוסך גדול וממנו עשינו מקום לילדים להיות, ולבחורים שהגיעו לביקור לנוח הם גרו שם.

**אמנון:** מה עוד את זוכרת?

**קפסי**: תראה, הדברים החל מפה כבר לא כל כך עצובים. זאת הייתה ההתחלה שלנו. אני יכולה לספר לך עוד ועוד. יש לי סיפור מעניין על אבא שלי שאיכשהו השיג כרטיסים לנסוע.

**אמנון**: זה היה אחרי הלחמה?

**קפסי:** הורי הגיעו באותה שנה כמוני, רק אני הגעתי באפריל והם טלפנו מאיטליה שהם בדך, והם באו בלי כלום. לקחו להם הכול לפני הנסיעה, ואבא לווה לו את הכסף בשביל הנסיעה, מה שאף פעם לא החזיר. הם באו לארץ – איך שבן האדם הסתדר עם הראש שלו. היה לו תיעוד מבית הספר הגבוה לכלכלה בווינה. האנגלים חיפשו אנשים שיכלו לעבוד בשבילם, ואבא שמח לעבוד בשבילם אחרת הוא היה צריך לבנות כבישים.

**אמנון:** מה הוא עשה?

**קפסי:** עבד במשרד עם האנגלים. עבד בשתי משרות השכיר בית בבקעה ירושלים, אצל ערבים. היה ערבי מאוד עשיר עם ארמון על יד הכביש. זה היה נפלא. אימא הייתה חירשת. היה לה קשה להגיע ארצה כי לא יכלה ללמוד עברית. אבל היא הסתדרה מצוין. הם שכרו דירה קטנה בבית של האיש הזה. לאימא היו 16 אוכלים (סועדים) קבועים שבישלה להם ארוחת צהרים כל יום, אותם האנשים. הבעלים שלח להם את האישה עם הביצים ואת הנער עם המים. הוא עזר לאימא כי הוא ראה שקשה לה. זה היה נפלא שמה, אבל כל מה שנפלא נגמר מהר. זה מה שהם עשו בזמן המלחמה. כשנגמרה המלחמה (שחרור) הצבא הישראלי נכנס לבקעה. אחרי שנים אבא קיבל מכתב מבעל הבית, מדרום אמריקה, שכתב לו שהם הסתדרו ויצאו לשמה וטוב להם. אבל הוא מבקש שנדע שאת הרהיטים של אבא לא הערבים שרפו אלא היהודים. היה לי מאוד אכפת מזה. יש עוד שני דברים שרציתי, אם יש זמן..

**אמנון:** מה הדברים שרצית?

**קפסי:** דברים פרטיים שרציתי לברר שאתה תוכל לעזור לי.

אבל הם רק לך ולי.

**נעמי:** אז אנחנו נלך, השאלה אם את לא עייפה.

**קפסי:** אני נורא עייפה. דיברתי יותר ממה שקיוויתי. הייתי רוצה שתבוא שוב.

**אמנון:** מה שאני הייתי רוצה..

**קפסי:** אה, עוד כמה דברים. יש לי מליונים של צילומים.

**אמנון:** זה מה שרציתי להגיד לך.

מתפתח דיון על הצילומים של קפסי ועל הזיכרון של קפסי.

**קפסי:** אני זוכרת שירים נפלאים מאבא שלי. אני זוכרת בלדות מסבתא שלי. אני חייתי בתוך זה, לכן היה לי קשה לצאת כי אני כל כך אוהבת. אני יודעת שלושה המנונים, הצ'כי, הסלובקי, (שרה) הפסקתי באמצע.

אמנון: הצ'כי יותר רך.

**קפסי:** יש שיר גרמני שאבא שר לי. הוא שר טוב. היה במקהלה. אימא החירשת ליוותה אותו בפסנתר. והם גם הלכו לרקוד ביחד. היא גם התחפשה בפורים. היה מאוד כיף. אני מקווה שלא ביישתי את עצמי. הייתי רוצה לדבר על כמה חברים צ'כים, החל מרפי. אנשים נפלאים. עכשיו אתם תלכו ואני אשאר ולפתע אזכר. אני פעם הייתי נראית טוב, אראה לך תמונות שאני ממש יפה. אתה תראה את זה לאנשים?

**אמנון:** מי שירצה יראה.

**קפסי:** רחל הוימן עזרה לנו הכי הרבה. כי היא הייתה איכרה. אנחנו היינו סטודנטים. חבל שאני לא יכולה לצייר לכם את הסיר עם האורז.

**אמנון:** טוב קפסי נשאיר אותך לנוח.

**סוף.**